Vroue, vrede en veiligheid - Ministeries - Republikein
Friday, July 19th, 22:13:11
Plan van aksie bekend gestel
Augetto Graig - Die nasionale plan van aksie vir 2019 tot 2024 vir vroue, vrede en veiligheid is gister amptelik in Windhoek van stapel gestuur.
Dít met ’n indrukwekkende parade by die Tobias Hainyeko- militêre basis in Suiderhof.
Vroulike lede van die Namibiese weermag, lugmag, vloot, polisiemag en gevangenisdienste het trots en in gelid parade gehou – uitgerus in onberispelik netjiese uniforms.
Me. Netumbo Nandi-Ndaitwah, adjunk- eerste minister en minister van internasionale betrekkinge en samewerking, was die hoofspreker by die geleentheid.
Sy het Namibië se leidende rol beklemtoon in die bevordering van vroue in veiligheid en wêreldvrede.
Die minister het van die geleentheid gebruik gemaak om die vestiging van ’n internasionale vroue-vredesentrum in Windhoek aan te kondig.
Vroue wat op vredesendings gestuur word, sal eers opleiding by die sentrum ontvang, wat volgens plan sy deure in 2020 sal oopmaak – 20 jaar ná die Verenigde Nasies (VN) onder die voorsitterskap van Namibië resolusie 1325 oor vroue in konflik- en postkonfliksituasies aangeneem het.
Sedert 2015 het Namibië die voortou geneem in die betrokkenheid van vroue in internasionale vredesendings, met Namibiese sendings waarvan 29% uit vroue bestaan.
Nandi-Ndaitwah sê 23% van alle NDF-lede is vroue – die hoogste persentasie van alle Suider-Afrikaanse Ontwikkelingsgemeenskap(SADC)-lidlande.
Namibië het ook vroue, vrede en veiligheid as voortdurende item op die agenda van die SADC se afdeling vir verdediging en sekuriteit laat plaas.
Besprekings van jeugdeelname en die bepreking van toegang tot wapens is ook voorgestel, het sy gesê.
“Namibië het sy politieke wil getoon om geslagsgelykheid te skep, alle geslagte by die hoofstroom in die veiligheidsektor in te sluit en geslagsgeweld te voorkom,” het sy gesê.
“Vroue is van kardinale belang in die vredesproses,” het Nandi-Ndaitwah gesê.
Sy het bygevoeg die nasionale plan van aksie sal pogings versterk om vroue se deelname in vredesonderhandelinge, bemiddeling, die bou van vrede en die staat te verseker.
Nandi-Ndaitwah het die bydrae van Kolonel Elizabeth Mboti tot Namibië se prestasies op internasionale vredesmissies uitgesonder.
Onder meer het adj.komm Laudika Abraham van Nampol, ’n prominente vrouefiguur in vredesendings, die adjunk- eerste minister op die paradegrond verwelkom.
Abraham het gesê: “As Namibiërs is ons trots op hierdie plan van aksie. Vroue is agente van verandering en konflikoplossing. Vroue is goeie bemiddelaars. Ná landswye beraadslaging bring ons die plan nou tot op voetsoolvlak.
“Dit bevat vier pilare: Deelname, voorkoming en bewaring, bevordering en ramprisikobestuur. Ons spreek die kwessie van geslagsverteenwoordiging aan, met 50/50-verteenwoordiging, en daar is ’n element van evaluering en waarneming om te sien waar ons nog kan verbeter,” het sy gesê.